Christen Pram

Christen Henriksen Pram (født 4. september 1756, død 28. november 1821) var en dansk-norsk dikter, embedsmann, tidsskriftredaktør og sosialøkonomisk forfatter.
Christen Pram ble født i Lesja i Gudbrandsdalen, hvis foreldre var Hans Frederik Pram og Olava Maria (hennes pikenavn var de Stockfleth). Faren var dansk og kapellan, moren norsk og prestedatter. I 1765 ble faren forflyttet til Slagslunde nord på Sjælland. Etter å ha fått undervisning hjemme, avla Christen Pram examen artium i 1772 og studerte så juss. Etter studiene var Pram først huslærer i tre år. Deretter ble han embedsmann og hadde flere ulike stillinger inntil han i 1802 ble justisråd og i 1810 etatsråd. Pram var også medlem av Norske Selskab.


=== Reiser i Norge ===
I løpet av årene 1804–1806 foretok embetsmannen og forfatteren C. H. Pram to omfattende reiser i Norge på vegne av Kommersekollegiet i København, hvorved formålet med reisene var å samle opplysninger om økonomiske forhold i Norge. Som kunne danne grunnlaget for økede skatter på befolkningen i den nordre riksdelen.
Den første reisen varte fra juni 1804 til februar 1805. Turen gikk nordover gjennom Gudbrandsdalen til Trondhjem, hvorfra han reiste ut til Ørlandet og nedover Mørekysten. Her hadde han et helt spesifikt oppdrag: Han skulle undersøke virkningene av tangbrenningen, en virksomhet som hadde skapt store konflikter. På tilbakereisen besøkte han blant annet Kongsberg, Christiania og byene i Vestfold og Østfold.
Den andre reisen varte fra juli 1805 til mars 1806. Denne gang gikk turen gjennom Buskerud og Telemark, via Setesdal og videre til Rogaland og Etne i Sunnhordland. På tilbakereisen reiste han langs kysten av Agdesiden.
Prams rapporter gir opplysninger om svært mange sider at livet i Norge på begynnelsen av 1800-tallet. Alle sider av næringslivet var det som i første rekke opptok ham, men han tok også opp en rekke andre emner som f.eks. boligforhold, kosthold og klesdrakter. Vi får også et innblikk i hvordan det var å ta seg fram på norske veier på begynnelsen av 1800-tallet.
Pram skrev en rekke bøker, dels skjønnlitterære, han regnes som Norges første romanforfatter, men han skrev også bøker knyttet til sitt arbeid. Pram var med og stiftet tidsskriftet Minerva som han også redigerte. Pram var en forkjemper for jødenes rettigheter og kan ha influert Henrik Wergeland i dette spørsmålet.


== Bibliografi ==
Stærkodder, et Digt i 15 Sange (1785)
Om en Husmoders Pligter (1787)
Lagertha (1789), historisk drama
Damon og Pythias (1790), historisk drama
Frode og Fingal (1790), historisk drama
Forsøg om Dragten, især for Danmark og Norge (1791)
Negeren (1791), drama
Ægteskabsskolen (1795), drama
Serenaden eller de sorte Næser (1795), drama
Forsøg om en Højskoles Anlæg i Norge (1795)
Undersøgelse om den kjøbenhavnske Waisenhusstiftelse (1796)
Brønden (1800), drama
Frokosten i Bellevue (1803), drama


== Referanser ==


== Litteratur ==
Rolf Nyboe Nettum. Christen Pram. Norges første romanforfatter. Aschehoug, 2001. ISBN 82-03-18445-6
Ingeborg Mjør. «Heltar i tid og rom : narrativ struktur i to romanar frå 1700-talet» I: Nordica Bergensia, nr 6, 1995 (Om romanene Niels Klims reise til den underjordiske verden av Ludvig Holberg; og Jørgen : en dosmers levnedshistorie av Christen Pram)
Flemming Lundgreen-Nielsen. «Christen Prams "Stærkodder"». I: Edda, 1971
Leiv Amundsen. «Et brev fra Christen Pram til Johan Collett». I: Edda, 1969
Jens Kragh Høst. Christen Henriksen Pram : et biografisk Omrids. København, 1820. 24 s.
Christen Pram. Kopibøker fra reiser i Norge 1804-06 : Utg. som festskrift til Sigurd Grieg på 70-årsdagen 22. aug. 1964. Lillehammer, 1964.
Christen Pram. «Om Norge». I: Carl W. Schnitler. Norges kunstneriske opdagelse : maleren Erik Pauelsens norske landskaper 1788. Kristiania, 1920. (Prams artikkel først trykt i Minerva 1790)
Christen Prams udvalgte digteriske Arbeider. Samlet og utgitt av K.L. Rahbek. København, 1824-1829. 6 bind


== Eksterne lenker ==
NRK boktilsynet om Christen Pram
Christen Pram i Danske litteraturpriser (dansk)